NSRI waarsku teen haaie, sleurstrome | Maroela Media
Argieffoto van 'n witdoodshaai ter illustrasie.
Die Nasionale Seereddingsinstituut (NSRI) het twee waarskuwings vir die naweek uitgereik.
Die NSRI het in 'n verklaring gesê die volmaanspringgety het Donderdagaand sy hoogtepunt bereik.
"Hoër en laer as normale getye asook sleurstrome word tot vroeg volgende week verwag. Die NSRI maan die publiek om versigtig te wees aan die kus dié naweek, veral nou met die skoolvakansie," het die NSRI gesê.
Die NSRI het verder ook gewaarsku oor haaie in die St. Francisbaai-omgewing. "Daar is 'n walviskarkas wat tans in die omgewing in die see ronddryf en haaie lok. Daar is reeds haaie gesien wat aan die karkas vreet."
Die NSRI het gesê 'n vissersboot kon glo daarin slaag om die karkas dieper in die see in te trek, maar vakansiegangers moet steeds versigtig wees.